עמיחי מזר

עמיחי (עמי) מזר (נולד ב-19 בנובמבר 1942) הוא ארכאולוג ישראלי. חתן פרס ישראל לחקר הארכאולוגיה. ביוני 2012 נבחר לחבר האקדמיה הלאומית הישראלית למדעים.

ביוגרפיה
עמיחי מזר נולד ב-1942 בחיפה. אביו חנוך היה אחיו של הארכאולוג בנימין מזר. למד בבית הספר הריאלי. בנעוריו השתתף בחפירות ארכאולוגיות בבית שערים, ברמת רחל ובעין גדי. בתום שירותו הצבאי, בשנת 1963, החל בלימודי ארכאולוגיה והיסטוריה יהודית באוניברסיטה העברית בירושלים. הוא סיים לימודי תואר ראשון ב-1966, לימודי תואר שני ב-1972 וקיבל תואר דוקטור ב-1977.

במהלך לימודיו נטל מזר חלק בחפירות ארכאולוגיות באכזיב, בתל זרור ובתל שקמונה, ולאחר מלחמת ששת הימים נטל חלק בחפירות ברובע היהודי בירושלים. בשנת 1968 הוא הוביל לראשונה פרויקט חפירה וערך סקר של אמות המים בירושלים. ממצאיו בתל קסילה היוו בסיס לעבודת הדוקטורט שלו, בנושא מקדשי תל קסילה ותרבות הפולחן בארץ ישראל במאות ה-12 עד העשירית לפני הספירה. מאז עמד מזר בראש מספר פרויקטי חפירה מן הגדולים בארץ ישראל במאה העשרים, ובהם החפירות בתמנה (1977–1989), באתר הזבו (1981-1978) בגן לאומי בית שאן (1989–1996) ובתל רחוב (2012-1997).

מזר החל בעבודה אקדמית בשנת 1977, במסגרת האוניברסיטה העברית ואוניברסיטת בן-גוריון. בשנת 1982 הוא היה למרצה בכיר באוניברסיטה העברית, ובה הוא משמש משנת 1994 כפרופסור מן המניין ומחזיק הקתדרה לארכאולוגיה של ארץ ישראל על שם אליעזר סוקניק. כן הוא שימש במהלך השנים ראש המכון לארכאולוגיה באוניברסיטה העברית, חבר המועצה הארכאולוגית של ישראל וחבר מועצת רשות העתיקות.

בשנת 2006 הוענק לו מטעם מוזיאון ישראל פרס פרשיה שימל על מחקריו בארכאולוגיה של ארץ ישראל וארצות המקרא.

בשנת 2009 הוענק למזר פרס ישראל לחקר הארכאולוגיה.

מזר נשוי לאורה ואב לשלושה.

מספריו
 The Quest for the Historical Israel with I. Finkelstein, edited by B. Schmidt 2007
 Archaeology of the Land of the Bible 1990
 ספר ירושלים: תקופת המקרא (עורך עם שמואל אחיטוב), יד יצחק בן-צבי, 2000
 הפולמוס על האמת ההיסטורית במקרא (עם ישראל לוין  ), יד יצחק בן-צבי, 2001

קישורים חיצוניים

כרטיס אישי וקורות חיים, באתר האקדמיה הלאומית הישראלית למדעים
 פרס ישראל לפרופ' עמיחי מזר מהמכון לארכאולוגיה באוניברסיטה העברית, באתר האוניברסיטה העברית, 24 בפברואר 2009
 קורות החיים של עמיחי מזר, באתר פרס ישראל
 נימוקי השופטים בהענקת פרס ישראל לעמיחי מזר, באתר פרס ישראל

הערות שוליים

ארכאולוגים ישראלים
חברי האקדמיה הלאומית הישראלית למדעים
זוכי פרס ישראל לארכאולוגיה
סגל האוניברסיטה העברית בירושלים: ארכאולוגיה והמזרח הקרוב הקדום
חברי הוועד הציבורי למניעת הרס העתיקות בהר הבית
עמיחי
בוגרי בית הספר הריאלי
זוכי פרס פרשיה שימל
בעלי תואר דוקטור מהאוניברסיטה העברית בירושלים
ישראלים שנולדו ב-1942